钦定古今图书集成/方舆汇编/职方典/第1539卷 > 都匀府城池考 通志
## 钦定古今图书集成/方舆汇编/职方典/第1539卷 > 都匀府城池考 通志

本府。〈都匀县附郭。〉

都匀府城池　即都匀卫城。明洪武二十七年，平羌将军何福筑土城，后指挥黄镛砌石，共一千七十二丈，高二丈，宽一丈，串楼三百八十四间，垛六百二十个，城楼五座，月城转阁敌楼八座。成化间，副使李麟濬便河引水，环城为壕。万历间，兵备苏愚增修。

皇清顺治十八年，都清道佥事姚启盛、新镇道参议

徐弘业、知府龙纳铭、参将龙略、中军守备李子玉重建，寻倾数十丈。康熙六年，副使吴毓珍、知府黎际皋、参将龙略卫守备崔基重修。

外州县

麻哈州城池　，“原筑土墙。明嘉靖三十一年，知县杨敏砌石寻圮。” 万历十六年，知州胡友禄又砌以石，宽七尺，共四百丈，高一丈二尺，垛四百六十个。城门楼关四座，月城二座，串楼四百九十六间。

独山州城池　，原无城。明万历五年，知州欧阳辉令南北二街市民，各照界限，修筑土墙，高一丈，厚三尺，栽植棘茨竹木相倚。

清平县城池　，即清平卫城。明洪武二十三年，指挥司铎建土城。万历间，巡抚罗瑶请帑银五千三百两，委参将侯之胄等修砌，包石建城楼四座，串楼七百九十二间，垛七百九十二个。